http://www.faberghistorielag.no/assets/docs/hattestad/gnr-170.pdf

Aksel Hattestad: Frå det Fåberg som var Fåberg og Lillehammer Historielag

Originalene finnes på Opplandsarkivet avd. Maihaugen i Lillehammer Side: 1 av 5

Dal øvre (gnr. 170)

Da den nye norske matrikkelen kom i 1668, var Tore Jonsen framleis brukar og eigar av heile

garden på Dal øvre. Landskylda var på 3 huder kunne og svarast i 5 ½ phd. 2 mark smør.

Om jordvegen på Øvre Dal er det i matrikkelen vidare fortalt at enga, innmarka var god, og at

meire kunne dyrkast. Det var skog til gards bruk og dessutan tømmerskog. Garden hadde seter

og sommarbeite åt krøtera på Hoknesetra, og det var fiskeri i to teinlag, det ”Ene Scholens

och det andet Bundens”. Buskapen av store husdyr var da 5 hestar og 24 storfe, og den årlege

korntienda vart utreidd med 3 ½ td. bygg, som altså svara til ei årsavling på 35 tdr. – Den

skolen det her er tale om, var sikkert Christiania skole, som t.d. også hadde ein slik fiskerett

under Lysgård.

Om slektskap mellom Dal øvre og Rindal i Vingrom fortel ei sak frå 1666. Peder Jonsen

Rindal selde da til eldste bror sin Tore Jonsen Dal ei ½ hud jordegods som far deira hadde selt

til framande, men som Peder Rindal da hadde løyst inn. – Sytten år seinare går det tydeleg

fram at det i den tid var son til Tore, Håkon Toresen, som hadde Øverdalen. Han gav da skjøte

til bror sin Anders Toresen Dahl på ”hans foreldres gaard Nordahl i Faaberg av skyld 3

huder”. Merkeleg nok er garden her kalla Nordahl.

Året etter var i 1684 gamle Tore Jonsen død, og det var skifte i Øverdala den 4. juli s.å. Kona

til Tore Jonsen var framleis i live, og det er opplyst at ho og Tore hadde 5 born i ekteskapet.

Det var Håken, Iver, Anders, Ole, Tollef og Kjersti, som det samtidig er fortalt var gift med I.

Jevne i Øyer. Administrator ved dette skiftet var Regimentskrivar ved Kavalleriet og

Dragonene søndenfjelds Søfren Jenssen Bartun og takseringsmenn var Syver Øvstedal og

Knut Jørstad. – To år seinare fekk Anders, som er nemnt her ovanfor, også søskenskjøte på

odelsgarden Øver Dal. Det er elles fortalt at eldste sonen, Håkon Toresen, da var dimittert frå

det militære etter å ha tenestgjort der i 22 år.

I 1714 var det ei stor tvistemålssak mellom Anders Dal øvre og Anders Nordalen. Rettsmøtet

vart helde i ei lauvhytte mellom gardane og styrt av Hans Jacob Smidt. Lagretta var og

utanbygds folk som Hans Skøyen, Lars Lunke, Kristen Bergum, Johannes Mo og Oluf Li.

Tilstades var og lensmann Johannes Jevne og Monsj. Johan Gidding på Vingnes. Saka galdt

hamning og hogst i sameige, og det vart ført mange vitne av båe partar. Vitnemåla galdt især

bruken av dette sameige i tidlegare tider. Striden stod m.a. om kven av partane som hadde rett

til å bryte ris i Skålsveen. Men den store striden endte så vidt ein kan sjå med forlik.

Fire år seinare var i 1718 Åse Kristofersdtr. kona til Anders Toresen død, og det var atter

skifte på Øvre Dal. Ved dette skiftet utgjorde arvebuet brutto 390 rd. og netto 274 rd., og det

er opplyst at garden framleis som før hadde ei skyld på 3 huder. Arvingane ved skiftet var

forutan enkemannen Anders Toresen dei 4 borna i ekteskapet. Av dei var det ein son:

Kristofer, og tri døtre: Kjersti, Anne og Berte. Anne Andersdtr. Dal var da gift til Mælum, og

Kjersti Andersdtr. var gift til Skoug. Berte, som var yngst, var da 18 år og ugift.

I 1720 var det elles Anders Iversen som hadde odels- og åsetesretten til Øvre Dal, men desse

rettane selde han til Kristofer Andersen til ”evindelig odel, arv og eiendom” for 824 rd.

Samtidig fekk og den nye eigaren av garden skjøte frå dei 3 verbrørne sine Henning Skoug,

Ole Mælum og Rasmus Besserud på ”2 huder 3 skn. Jordegods i hans påboende gaard Øfre

Dahl i Fåberg sogn mot at betale hver av sine søstre 54 rd.” Unge Berte som vi før har nemnt,

var altså da vorte gift til Besserud.

Etter atter 3 år kom i 1723 den nye matrikkeltilrådinga med fleire opplysningar om gardane.

Om Øvre Dal er det der fortalt at garden ligg i sollia, og at jordarten er god, men at garden er

tungbrukt. Det var skog der til brenneved, gjerdefang og noko til hustømmer. Det var seter

med god hamn og utslåttar til 2 lass høy. Heile høyavlinga var i vanleg gode år kring 50 lass,

og kornavlinga var 30-35 tdr. bygg og 1 td. rug. Buskapen på øvre Dal var da hestar, 2 føl, 30

storfe, 24 sauer og 10 geiter. Så er det og opplyst at det var kvern som dei nytta til eige bruk,

Aksel Hattestad: Frå det Fåberg som var Fåberg og Lillehammer Historielag

Originalene finnes på Opplandsarkivet avd. Maihaugen i Lillehammer Side: 2 av 5

og det var fiskeri i Laugen elv av lagesild og av aure. Matrikkelkommisjonen gjorde framlegg

om at skylda på garden burde høgdast med 1 hud og 6 skinn.

Husbonden på Dal i 1723. Kristofer Andersen, vart elles ingen gamal mann. Han drukna i

Lågen i 1745, og det var da atter arveskifte på ”Dahl øvre”. Ved dette skiftet vart garden Dal

verdsett til 600 rd. og arvebuet utgjorde brutto 1554 rd. og netto 1560 rd. Det var ingen gjeld.

Arvingane ved skiftet var forutan enka Sidsel Amundsdtr. dei 9 borna deres. Av desse var det

2 tvillingpar: Anders og Amund, som da var 20 år, og Mari og Beret, som da var 17 år.

Dessutan var Berte 22 år og Eli 11 år. Alderen på Åsta og på Anne er ikkje oppgitt. Av desse

døtrene vart Åsta seinare gift med Hans Presterud, Anne med Syver Skoug, Beret med

Amund Bentsen Døsen f. Gaustum og Mari g.m. Knut Bentsen Lien f. Gaustum.

To år etter var det eit makeskifte mellom øvre Dal og nedre Dal. Nerdalen fekk da eit

slåtteland Steinbrusvea som før hadde tilhørt øvre Dal, og denne garden fekk Ertbakken og

Skjerpinga og eit stykke kalla Kalvlykkjebakken som før hadde hørt til nedre Dal. – Så å seia

samtidig gav i 1747 arvingane etter Kristofer Andersen samsøsken – skjøte til eldste broren

Anders Kristofersen på garden ”Øvredalen” av skyld 3 huder for sum 514 rd. + føderåd til

mora Sidsel Amundsdtr. I samband med denne handelen lånte kjøparen 200 rd. av Ole

Bentsen Gaustum mot 4% årleg rente og 1.pr. pant i Øverdalen. Sidsel Amundsdtr. døde elles

alt i 1753, og det er da opplyst at Amund Bentsen var i Lien i Saksumdalen.

I mellomtida gav i 1751 Anders Kristofersen bygselseddel til Syver Nilsen på ”en under hans

gård Øverdalen til og underliggende husmannsplass Gutsveen kaldet mot årlig husleie 20

mælingers slått og 6 hovoldage”. Samtidig gav og husbonden Anders Dal bygselseddel til

Kristen Eriksen på husmannsplassen Haugen på dei same vilkår som for Gutsveen.13. oktober

1762 var det synfaring og takst på Øvre Dal på grunn av skade ved vassflom og jordskred.

Denne saka er i utskrift av tingboka referert slik:

”Besiktigelse på grd. Øvre-Dahlen efter forlangende av oppsidderen Anders Christophersen,

på grunn av skade ved vannflom og jordskred.

Anders Christophersen opplyste at hans gård ved pinsetider for 2 år siden hadde lidt sådan

skade ved vannflom og jordskred, at han umulig kunde utrede skatter av 3 huder som gården

skylder, og holde dragonhest, særlig da hans huse og løsøre for nogen år siden var ødelagt ved

ildebrand. Dette tillikemed nogen års misvekst gjorde at han måtte søke om forlindring for de

kgl. Skatter. Retten beså gården som ligger i en temmelig bratt bakke. Straks nord for gården

rinder en bekk ned fra fjellet. Ved flom i denne bekk har jorden løsnet oppe i fjellet og ødelagt

den betydeligste del av gårdens eng og en del aker. – Eragtet: Den skade som er overgått

denne gård er så betydelig at oppsidderen ikke kan klare sig, med mindre Hans Myt. vil

benåde ham med 5 års skattefrihet. En god del av det beskadigede kan neppe istandsettes,

skjønt det der på er anvendt alt mulig arbeide. Retten vet at oppsidderens opplysning om

ildebrannen er fullkommen sandhet.”

Etter dette følgde atter ei god tid for garden da eiga atter auka. I 1785 gav så Anders

Kristofersen skjøte til eldste sonen sin Ole Andersen og arvingar på garden ”Øvre Dalen” av

skyld 3 huder for sum 700 rd. + føderåd til foreldra for levetida på øvre Dal.

Frå 1798 er ei kontrakt mellom Ole Andersen Øvre Dalen og Bent Olsen Mælum om anlegg

av eit nytt ”ØreFiskeri som skal være til felles bruk”. Kontrakta, som gir fleire interessante

opplysningar, har denne ordlyden:

”Kontrakt Dat. 1798, oktbr. 8. Tgl. 1798, oktbr. 9. mellem Ole Andersen Øvre Dahlen og

Bendt Olsen Mælum.

Aksel Hattestad: Frå det Fåberg som var Fåberg og Lillehammer Historielag

Originalene finnes på Opplandsarkivet avd. Maihaugen i Lillehammer Side: 3 av 5

Eftersom Mælums opsidder før i tiden har benyttet ”et Øret Fiskerie Bispemellem kaldet,

hvilket fiskeri var beliggende på Øverdalens grund, men efter gamle fastsettelser lyde til

bispestolen og derfra overdraget til Mælums opsidder for årlig derav å betale til biskoppen 24

s., men da dette fiskeri i året 1789 blev tatt bort av den bekjendte store vannflom, så blev de

så enige: Øverdalen og Mælum har på et annet sted bygget op et Øret Fiskerie som skal være

til felles bruk; dog skal Mælums opsidder fremdeles betale bemeldte 24 s. Om det nok engang

skulle hende at dette fiskeri blev tatt av flommen, skal de, om de finner for godt, legge et nytt

på et annet sted.”

Året etter, altså i 1799, døde husbonden Ole Andersen. Av skiftet i samband med dødsfallet

går det tydeleg fram at det i denne tid var velstand på øvre Dal. Garden ”Øfre Dahlen” av

skyld 3 huder vart ta taksert for 1400 rd., og skiftebuet utgjorde brutto 2668 rd. og netto 1095

rd. Arvingane var forutan enka Kari Arnesdtr. dei 3 borna i ekteskapet. Av dei var Arne da 10

år, Kristofer 8 år og Berte 5 år. – Etter atter berre eitt år mista borna også mormor si, enka

Kari Olsdtr., som hadde vore gift med Anders Kristofersen. Det eine med det andre gjorde at

borna måtte få formyndar, og det vart store skifte i dei heimlege forhold i Øverdalen.

Ved folketellinga i 1801 var det formyndaren for borna, Børre Guldbrandsen, som var brukar

og husbond på garden, og det var da 8 familiar som budd e på eller ved Dal øvre. Det var:

1. familie: 1. Børre Gulbrandsen, husbonden, s27 år, 2. Kari f. Lundgaard Arnesdtr.,

kona hans, 34 år. 3. Arne Olsen, son til kona, 10 år, 4. Kristofer Olsen, son til kona, 9

år, 5. Berte Olsdtr., dotter til kona, 6 år, 6. Arne Eriksen, tenestkar, 24 år, 7. Ole

Larssen, tenestkar, 17 år. 8. Kirsti Pedersdtr., tenestkvinne, 23 år. 9. Anne Siversdtr.,

tenestkvinne, 18 år. 10. Anne Håkansdtr., tenestkvinne, 17 år. 11. Marit Olsdtr.,

tenestkvinne, 21 år.

2. familie: 1. Kristofer Siversen, tenestkar, 50 år, 2. Ragnhild Hansdtr., kona hans, 43 år.

3. familie: 1. Ole Wintsen, legdkall, 79 år, 2. Sønnøv Oldtr., legdkvinne, 85 år.

4. familie: Ole Siversen, husmann med jord, snekker, 50 år, 2. Anne Eliasdtr., kona hans,

42 år.

5. familie; Skålsvea. 1. Knut Siversen, husmann med jord, 49 år, 2. Anne Olsdtr., kona

hans, 57 år, 3. Anne Knutsdtr., dotter deres, 13 år, 4. Anne Knutsdtr., mor til mannen,

75 år.

6. familie: 1. Peder Olsen, husmann med jord, 54 år, 2. Malie Oladtr., kona hans, 65 år.

7. familie: Gutsveen. 1. Kristen Kristensen, innerst utan jord., går i dagarb., 29 år, 2. Kari

Pedersdtr., kona hans, 31 år, 3. Kristen Kristensen, son deres, 2 år.

8. familie: Ø. Haugen. 1. Erland Siversen, dragon og husmann med jord, 39 år, 2. Tora

Kristensdtr., kona hans, 32 år.

Fem år seinare døde i 1806 føderådsmannen Andreas Chr. Dahl, og det var atter skifte i

Øverdala. Av opplysningane ved dette skiftet er det fleire slektsopplysningar: - Son av

Andreas, Ole A. Dahl, var da, som vi veit, død før, og barnebarna hans der heime på øvre Dal

var: Arne Olsen, 16 år, Kristofer Olsen 15 år og Berte Olsdtr. 12 år. Dotter av den døde:

Sedsel Andersdtr. var og død, men av borna hennar var Kari Olsdtr. gift med Tosten Skard i

Øyer, søster Mari Olsdtr. var gift med Amund Skalmstad, Øyer, søstera Kari (?) Olsdtr. var

gift i Fåberg med Amund på nedre Dal, søstera Marit 25 år og broren Kristen Olsen, 20 år, var

framleis ugifte. Dotter av den avdøde, Mari Andersdtr. var framleis i live, og var gift med

Holm Olsen Jørstad, og Anna Andersdtr., 50 år, var ugift, og Kjersti var g.m. Bent Mælum.

30. november 1810 gav formyndaren for Arne Olsen og mor hans Kari Arnesdtr. skjøte til

odelsarvingen Arne på garden Dal med Hoknemarka av skyld 3 huder for 1400 rd.+ føderåd

til mora og verfaren.

Aksel Hattestad: Frå det Fåberg som var Fåberg og Lillehammer Historielag

Originalene finnes på Opplandsarkivet avd. Maihaugen i Lillehammer Side: 4 av 5

Fire år seinare brann husa på Øvre Dal, og slik at det var 2 brannar same året. Om dette fortel

Fåberg tingbok av 20. juni og 6. desbr. s.å. slik:

20. juni 1814

”Korporal ved nordre Hedemark Dragon Kompanie Arne Olsen Dahl gav tilkjenne at ved en

grd. Øvre Dahl den 16. febr. inntruffen vådeild, brente bl.a. hans munderingssaker: Palask

med geheng, bandolær og taske med tilbehør, livmundering, kjole og vest med et par gule

pantalon og et par blå overbukser, et par støvler med sporer, en Chapot med fjeder og plade,

en foruragelue, et halsbind, 1 kittel, 1 vandrinse, og et par hansker. Samtidig brente for

trometer nr. 2 Christopher Olsen (Arnes bror), 1 palask med geheng, og de nyeste støvler med

sporer.

Bekreftet av to vidner. Tingsvidne bevilget utstedt.

6. desbr. 1814

Korporal Arne Dahl møtte og tilkjennegav at der natten mellem 30. sept. og 1. oktb. overgikk

hans gård Øvre Dahl en betydelig ildebrand. Han fremstillet vidnerne Ole Hansen Øvstedahl

og Arne Torgersen Nedredahl som erklærte at der natten mellem 30. septb. og 1. oktb.

oppstod vådeild på grd. Øvredahl, hvorved låven med den innhøstede kornavling, fæhuset,

stallen, småfæhuset, størhuset, med høiavling og svinehuset brente opp. Det eneste som blev

berget fra ilden var en harv og to ploger samt nogen huder som imidlertid var ødelagt av

ilden. Siste vår var der også ildsvåde på Øvredal, da et størhus som eieren hadde mange ting

innlagt, brente opp.

Tingsvidnet sluttet.”

Ein kan undrast på om det da budde ein pyroman på eller ved garden.

Etter atter 5 år gav i 1819 Lars Pedersen Huse, Arne Olsen Øvre-Dalen og Peder Olsen

Husesletten skjøte til Collet & Søn på ”en eiendom på Hoknesæteren med Hoknemarken for

12000 rd.”

Frå same året er det i matrikkeltilrådinga av 1819 opplyst om ”Øverdalen” at buskapen av

store husdyr da var 6 hestar og 34 storfe, og at den årlege kornavlinga var ca. 116 tdr. Om

åkerjorda der er det da brukt det uttrykket at den er ”Yperlig”, og det går vidare fram at det i

den tid var 5 husmannsplassar til øvre Dal.

Ein merker seg elles at i 1819 var det og kome ny brukar til øvre Dal, og at han heitte

Christian Christophersen Dahl. Han hadde den 15. febr. s.å. ei synfaring og skjønsforretning

ved Øvre Dahls-Sag, og ein månads tid seinare ordna han og Lars Huse med ei kontrakt om

Hoknesetra.

Christian Christophersen som da var kome til øvre Dal, var frå Sørgarden Jørstad og var vorte

gift med Berte Andersdtr. Dahl født 1795. Han vart snart kalla Christian Dahl og var ein sers

opplyst og kunnskapsrik bonde for si tid. Frå 1837 kom han mye med i det kommunale liv i

Fåberg. Han vart såleis valt som Fåbergs første ordførar og var i alt ordførar i 15 år.

Korporal Arne Olsen Dahl, som hadde fått skjøte på farsgarden Øvre Dal i 1810, døde ganske

ung i 1817. Ved skiftet i samband med dødsfallet vart garden øvre Dal taksert til 1100 rd., og

som av den avdøde, Ole Arnesen, arva da 704 rd., som inntil vidare skulle stå i garden.

Børre Gulbrandsen ble myrda 1820.

Ole Arnesen var brukar på Dal øvre framleis i 1849. han ordna da eit makeskifte med Ole

Aanstad i Gausdal om Hoknesetra. Året etter gav han føderådskontrakt til ”sin Stedfader

Christian Dahl og Moder Birthi Dahl”. – Men i dei vanskelege år som da følgde, kom Ole Dal

i store økonomiske vanskar. Dette går fram av eit forlik som han da avtala med tre av

grannane sine. Han gav her Andreas Jørstad, Erik Dahl og Kristian Øvstedal fullmakt til ”at

bestyre, sælge og afhende alt hans faste gods efter Forgodtbefindende, samt i Tilfelde at

Aksel Hattestad: Frå det Fåberg som var Fåberg og Lillehammer Historielag

Originalene finnes på Opplandsarkivet avd. Maihaugen i Lillehammer Side: 5 av 5

udstede de fornødne Hjemmelsdokumenter.” Dette førde vidare til at buet i 1867 vart utlyst

som Ole Dahls konkursbu, og at garden vart utparsellert og seld som fleire bruksnummer. –

Aktiva ved konkursoppgjeret var garden Dal med buskap og inventar, og dette var ved

landbrukstellinga i 1866 store verdiar. Jordbruksarealet av åker, eng og seterlykkjer på øvre

Dal var da oppgitt til å vera 557 mål, og av dette var 177 mål jord av 1. klasse. Vidare er det

og opplyst at buskapen der i den tid var 4 hestar, 13 storfe og 17 småfe på sjølve garden, men

dertil var det på husmannsplassane til øvre Dal til saman 24 kyr og 80 småfe. På same måten

var utsæden på sjølve garden 17 tdr. korn og 10 tdr. poteter og dertil på husmannsplassane 10

tdr. korn og 11 tdr. poteter. Desse tala viser tydeleg at konkursoppgjeret i 1868 var alt anna

enn småtteri. Det same går kanskje enda tydelegare fram av den nye matrikkelen av 1886.

Etter den gamle matrikkelen var Dal øvre matr.nr. 82 med eitt bruksnummer; i den nye var

Dal øvre gardsnummer 170 med 10 bruksnummer. Det var: gnr. 170, brn. 1 Dal øvre av skyld

15,27 mark, som Kristian Kr. Øvstedal da hadde kjøpt og brukte, brn. 2 Hoknesetra av skyld

0,82 mark, som Ole Hansen Delet hadde kjøpt, brn. 3 Haugerenga av skyld 0,19 mark, som

var seld til Ole Olsen Svarverud, brnr. 4 Ødegården nedre og Bottum av skyld 1,46 mark, som

Arnt Olsen Dahl, son av før omtala Ole Arnesen, hadde overtatt, brn. 5 Gutsveen av skyld

2,64 mark, og med Mathias Syversen som ny eigar, brn. 6 Aaen av skyld 1,89 mark med Hans

Jonsen Hauger som eigar og brukar, brn. 7 Skålsveen m/Øverengen, som var overtatt av

Simen Kristiansen, brn. 8 Skansen, overtatt av Ole Kristiansen, brn. 9 Ødegården, som var

seld til Matias Olsen, og brn. 10 Dalsteinlagets Fiskegrund, som var seld til Torstein Rustad.

Etter ajourført matrikkel i 1904 var det da skjedd dei skifte at grn. 170 brn. 1 Dal øvre var

overtatt av B.K. Dahl, Peder Tobiassen Huse hadde kjøpt brn. 2 Hoknesetra, brn. 5 Gutsveen

var overtatt av Kristian Mathiassen, brn. 8 Skansen var seld til Ole Olsen, og dessutan hadde

Simen og Iver Rustad kjøpt brn. 11 Bottumsteigen. To år seinare kjøpte i 1906 Andreas

Høgsveen brn. 14 (Dal øvre) av skyld 1,63 mark, og Simen Rustad kjøpte brn. 14 Dalshagen

av skyld 5,87 mark. Endeleg kjøpte i 1917 Fåberg kommune brn. 17 Einsbyfalla av skyld 0,21

mark, Erik Holmen kjøpte i 1925 brn. 18 Lilleødegården søre av skyld 1,10 mark. Hilma

Bakken kjøpte i 1936 brn. 19 Veiset av skyld 0,03 mark, og Ole Haugen kjøpte i 1938 brn. 20

Steine av skyld 0,05 mark.

Ved jordbruksregistreringa i 1939 var det vorte 21 bruksnummer under gardsnummer 170 Dal

øvre. Det aller meste av den dyrka jorda låg likevel under desse 10 bruka, som alle hadde eit

jordbruksareal på meir enn 10 mål (da). Det var: Grn. 170 brn. 1 Dal øvre med Iver Rustad

som brukar og eigar og med eit jordbruksareal på ca. 170 mål, brn. 4 Bottum med Erik Jevne

som eigar og brukar og ca. 25 mål jordbruksareal, brn. 5 Gutsveen med jordbruksareal ca. 35

mål og med Matias Gutsveen som eigar og brukar, brn. 6 Aaen, areal ca. 30 mål, brukar Ivar

Aaen, brn. 7 Skålsveen, jordbruksareal ca. 30 mål, eigar og brukar Håkon Johansen, brn. 8

Skansen, jordbruksareal ca. 15 mål, eigar og brukar Martinius Skansen, brn. 9 og 18

Ødegården jordbruksareal ca. 55 mål, eigar og brukar Erik O. Holmen, brn. 12 Haugen øvre,

jordbruksareal ca. 15 mål, eigar og brukar Arne O. Haugen, brn. 14, 15, 16 Dalsveen

jordbruksareal ca. 20 mål, eigar og brukar Torstein Storsveen.